Kommissionens forordning (EF) nr. 1914/2003

af 30. oktober 2003

om ændring af forordning (EF) nr. 1488/2001 om gennemførelsesbestemmelser til Rådets forordning (EF) nr. 3448/93 hvad angår henførsel af visse mængder af visse basisprodukter henhørende under traktatens bilag I under ordningen for aktiv forædling uden forudgående undersøgelse af de økonomiske forudsætninger

KOMMISSIONEN FOR DE EUROPÆISKE FÆLLESSKABER HAR -

under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), senest ændret ved forordning (EF) nr. 2580/2000(2), særlig artikel 11, stk. 1, tredje afsnit, og

ud fra følgende betragtninger:

(1) I henhold til artikel 11, stk. 1, i forordning (EF) nr. 3448/93 skal de økonomiske forudsætninger, der er omhandlet i artikel 117, litra c), i Rådets forordning (EØF) nr. 2913/92 af 12. oktober 1992 om indførelse af en EF-toldkodeks(3), senest ændret ved Europa-Parlamentets og Rådets forordning (EF) nr. 2700/2000(4), betragtes som opfyldt for visse mængder af visse basisprodukter, der kan henføres under proceduren for aktiv forædling til anvendelse ved fremstilling af varer. Gennemførelsesbestemmelserne til denne bestemmelse, som skal gøre det muligt at fastsætte, hvilke landbrugsbasisprodukter der skal henføres under proceduren for aktiv forædling, og at kontrollere og planlægge mængderne heraf, skal vedtages i overensstemmelse med artikel 16 i forordning (EF) nr. 3448/93.

(2) Kommissionens forordning (EF) nr. 1488/2001(5) bør ændres for at præcisere, at procedurerne i artikel 16 i forordning (EF) nr. 3448/93 finder anvendelse ved fastsættelse af, hvilke landbrugsbasisprodukter der skal henføres under proceduren for aktiv forædling, og ved kontrol og planlægning af mængderne heraf.

(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Traktatens Bilag I -

UDSTEDT FØLGENDE FORORDNING:

Artikel 1

I forordning (EF) nr. 1488/2001 foretages følgende ændringer:

1) Artikel 2, stk. 2, affattes således:

"2. Hvis behovet for restitutioner anslås at overskride de finansielle ressourcer, fastsættes mængderne af de enkelte produkter angivet med deres ottecifrede kode i den kombinerede nomenklatur ved hjælp af opgørelsen i henhold til artikel 11, stk. 1, i forordning (EF) nr. 3448/93."

2) Artikel 22, stk. 2, affattes således:"Hvis behovet for restitutioner anslås at overskride de finansielle ressourcer, fastsættes den resterende disponible mængde for hvert basisprodukt i henhold til artikel 11, stk. 1, i forordning (EF) nr. 3448/93 under hensyntagen til de mængder, der allerede er tildelt i form af en licens, og til de ikke udnyttede mængder, som Kommissionen har fået meddelelse om i henhold til denne forordnings artikel 25. Denne mængde meddeles i form af en anden offentliggørelse i Den Europæiske Unions Tidende senest den 31. januar hvert år og en tredje offentliggørelse senest den 31. maj hvert år."

3) Artikel 24 affattes således:

"Artikel 24

Hasteudstedelse af AF-licenser

I hele regnskabsåret og under hensyntagen til de mængder, der allerede er tildelt i form af en licens, og til de ikke udnyttede mængder, som Kommissionen har fået meddelelse om i henhold til denne forordnings artikel 25, kan den resterende disponible mængde for hvert basisprodukt angivet med dets ottecifrede kode i den kombinerede nomenklatur i hastende tilfælde fastsættes i henhold til artikel 11, stk. 1, i forordning (EF) nr. 3448/93. Denne mængde offentliggøres i Den Europæiske Unions Tidende. Bestemmelserne i denne forordnings artikel 23, stk. 2 til 5, finder herved anvendelse."

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. oktober 2003.

På Kommissionens vegne

Erkki Liikanen

Medlem af Kommissionen

(1) EFT L 318 af 20.12.1993, s. 18.

(2) EFT L 298 af 25.11.2000, s. 5.

(3) EFT L 302 af 19.10.1992, s. 1.

(4) EFT L 311 af 12.12.2000, s. 17.

(5) EFT L 196 af 20.7.2001, s. 9.